Diari Oficial de la Generalitat Valenciana


Sumari del DOGV 8079, del 07-07-2017 (2017/6145)

RESOLUCIÓ de 28 de juny de 2017, de la consellera de Sanitat Universal i Salut Pública, de delegació de competència en el programa específic de productivitat per activitat addicional del personal mèdic i d'infermeria SAMU.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8079

Data del DOGV
:   07-07-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6145


Data del document
:   28-06-2017

Organisme emissor
:   Conselleria de Sanitat Universal i Salut Pública

Tipus de document
:   Resolució

Descriptors 

:   * Conselleria de Sanitat Universal i Salut Pública

RESOLUCIÓ de 28 de juny de 2017, de la consellera de Sanitat Universal i Salut Pública, de delegació de competència en el programa específic de productivitat per activitat addicional del personal mèdic i d'infermeria SAMU.  
 [2017/6145]  
L'article 32.5 de la Llei 14/2016, de 30 de desembre, de pressupostos de la Generalitat per a l'exercici 2017, es refereix al complement de productivitat del personal al servei d'institucions sanitàries de la Generalitat, i preveu que la quantia individual del dit complement de productivitat es fixarà mitjançant una resolució de la persona que tinga assignada la titularitat de la conselleria amb competències en matèria de sanitat. Aqueixa determinació de competència s'ha usat per al pagament de la productivitat general regulada en el Decret 38/2007, de 13 d'abril, del Consell, pel qual es regula el complement de productivitat variable del personal al servei de les institucions sanitàries de la Conselleria de Sanitat, al voltant de l'avaluació dels objectius dels departaments i de les seues unitats funcionals, que afecta tot el personal estatutari de les nostres institucions sanitàries.  
Mitjançant l'Acord de 5 de maig de 2017, del Consell, s'ha establit i regulat un programa específic de productivitat per activitat addicional fora de la jornada ordinària habitual de treball referit exclusivament al personal mèdic i d'infermeria del Servei d'Ajuda Mèdica Urgent (SAMU) del Servei d'Emergències Sanitàries, a causa de les especials circumstàncies que es donen en aqueix àmbit, tal com refereix l'acord. Allí es determinen les retribucions aplicables, així com les condicions del programa. Al tractar-se de retribucions que tenen la naturalesa de complement de productivitat, esdevé d'aplicació la competència referida en aquell article 32.5 de la Llei 14/2016, sobre la persona que tinga assignada la titularitat de la conselleria amb competències en matèria de sanitat per a fixar la quantia individual a percebre en aplicació de l'esmentat programa específic.  
No obstant això, el personal inclòs en l'àmbit d'aplicació del programa està adscrit al Servei d'Emergències Sanitàries, per la qual cosa la seua gestió està encomanada a la direcció del dit servei, bé directament o per delegació de la Direcció General de Recursos Humans i Econòmics, la qual té assignada la direcció de personal d'acord amb el Reglament orgànic i funcional de la Conselleria de Sanitat Universal i Salut Pública, aprovat pel Decret 37/2017, de 10 de març, del Consell. Atenent als principis de racionalització i agilitat dels procediments administratius, i d'eficiència en l'assignació i la utilització dels recursos públics, es considera procedent delegar la competència relativa a aquest programa específic de productivitat en la Direcció del Servei d'Emergències Sanitàries, de manera que siga aquest òrgan el que fixe la quantia individual del complement.  
  
Per tot allò que s'hi ha exposat, i d'acord amb el que preveu l'article 63 de la Llei 5/1983, de 30 de desembre, del Consell, i l'article 9 de la Llei 40/2015, d'1 d'octubre, de règim jurídic del sector públic, resolc:  
  
  
Primer. Delegació de competència  
Es delega, en la persona titular de la Direcció del Servei d'Emergències Sanitàries, la competència per a fixar la quantia individual a percebre pel personal que participe en el programa específic de productivitat per activitat addicional fora de la jornada ordinària habitual de treball del personal mèdic i d'infermeria SAMU, regulat en l'Acord de 5 de maig de 2017, del Consell.  
  
Segon. Recursos  
Es delega, en les persones titulars de les direccions territorials de la Conselleria de Sanitat Universal i Salut Pública, la competència per a resoldre els recursos de reposició interposats contra les resolucions dictades en virtut de la delegació establida en l'apartat primer.  
  
Tercer. Règim general de competència i procediment  
En virtut del que estableix l'article 9.4 de la Llei 40/2015, d'1 d'octubre, de règim jurídic del sector públic, en les resolucions i els actes que s'adopten en virtut del que preveu aquesta resolució, es farà constar expressament que es dicten fent ús de facultats delegades, i es consideraran a tots els efectes dictades per l'òrgan delegatori.  
  
La delegació de competència aprovada per mitjà d'aquesta resolució s'entén sense perjuí de les facultats de l'òrgan delegatori per a avocar el coneixement i la resolució de tots els assumptes que crega oportuns, i podrà així mateix revocar la delegació en qualsevol moment.  
  
  
Quart. Suplència  
En cas de vacant, absència o malaltia de l'òrgan en el qual s'ha delegat, la competència serà exercida per la persona titular de la Direcció Econòmica del Servei d'Emergències Sanitàries.  
  
Cinqué. Efectivitat  
Aquesta resolució tindrà efectes des de l'endemà de la publicació en el Diari Oficial de la Generalitat Valenciana.  
  
València, 28 de juny de 2017.- La consellera de Sanitat Universal i Salut Pública: Carmen Montón Giménez.